Poznate tantrični seks?

Zadnjič sem za sosednjo mizo slišala neko žensko govoriti o tantrični izkušnji seksa, in radovedna kot sem, sem se malce poglobila v to temo.

Tantrični seks izvira iz Indije (kako predvidljivo) in dejansko govori o tem, da se lahko ženska in moška energija povežeta v eno preko spolnosti. Kolikor sama razumem tovrstne reči, gre za izkoriščanje tiste velike in pozitivne energije, ki se poraja med samim spolnim odnosom, in preusmerjanje še na druge dele svojega življenja.

Kot vemo, se med in po seksu po navadi počutimo odlično, če ne že kar fenomenalno. Seveda odvisno od tega kakšen seks je za nami. A če se za trenutek posvetimo zgolj najmočnejšim občutkom, ki jih doživljamo v fazi vzburjanja in tistemu, tako-imenovanemu vrhuncu, nam je jasno, da gre za silno močno energijo.

Kako izkoristiti energijo pridobljeno med seksom?

Preusmeritve energije ne gre razumeti narobe. Pri tantričnem seksu gre za učenje in izkušnje kako obvladovati naval večjih količin energije, jo zadržati in učinkovito uporabiti. S tem ko boste v postelji postajali pravi spolni guru, vam bo to znanje prineslo določeno mirnost in boljše odzive na situacije v vsakdanjem življenju.

Kako se lotiti tantričnega seksa?

Za začetek se otresite vseh nepotrebnih misli v svoji glavi in pripravite prostor kjer se bosta s partnerjem predajala strastem. Kaj to pomeni? To pomeni, da prostor okrasite po vajinih željah, pripravite primerno vzdušje (sveče, prava temperatura, primerna zatemnitev, …) in skratka poskrbite za to, da se bo v vama erotika prebudila takoj po vstopu vanj.

Če bi se malce pošalila, bi dejala da je tantrični seks eno dolgo in sladko mučenje obeh spolnih partnerjev. Pomembno je, da sta pri vsem izjemno počasna, nežna in se vzdržita naglih potez. “Ta hitri” torej odpade. V tantrični literaturi ali na spletu preverite kakšni so tantrični položaji preden se jih s partnerjem lotita.

Ves čas bodita drug z drugim. V mislih in v resničnem svetu. Glejta se naravnost v oči in ne izgubita očesnega stika. Ta bo poskrbel za izjemno senzualno izkušnjo. Počnita vse na način kot bi gledala počasni posnetek. Dotikajta se kot bi se prvič v življenju, raziskujta kožo, obliko telesa, posvetita se malenkostim in ob tem enakomerno dihajta.

via GIPHY

A ni tantrični seks neka vrsta masaže?

Tako sem se spraševala tudi sama in ugotovila sem, da dejansko je. Na lanskem erotičnem sejmu v Celju sem si namreč ogledala delavnico tantričnega seksa in tam se mi je zdelo kot bi šlo v glavnem za neko vrsto posebne masaže. Ko bosta prišla skozi prej opisan uvod, se lahko dogovorita kdo bo prvi na vrsti za čutno masažo.

V tem trenutku pa bo spolna energija tudi že na tako visokem nivoju, da se bo težko držati nazaj. Prav to, da ste sploh zdržali do te točke, pomeni, da spoznavate bistvo tantričnega seksa. Naj vas potolažim, počasi je čas celo za nežno in počasno penetracijo. Še vedno pa zadržita fokus na mirnosti, nežnosti in globokemu čutenju drug drugega.

Bo šlo?